**Hämeenlinnan seudun kuntaliitoksen** kautta liittyivät 1. tammikuuta 2009 Hauho, Hämeenlinna, Kalvola, Lammi, Renko ja Tuulos yhteen yhdeksi kaupungiksi, jonka nimeksi tuli Hämeenlinna.. Kuntien valtuustot tekivät asiasta päätökset 26. marraskuuta 2007. Hämeenlinnan vaakuna säilyi uudelle kaupungille. Erityisesti Hämeenlinna toivoi mukaan myös kahta muuta seutukunnan kuntaa Hattulaa ja Janakkalaa, mutta molemmat päättivät jäädä kuntien liitoksen ulkopuolelle. Koska Hämeenlinnan ja Kalvolan välissä oleva Hattula päätti jäädä liitoksen ulkopuolelle, Kalvolalla ei ollut yhteistä rajaa minkään muun kuntaliitoksessa mukana olevan kunnan kanssa. Valtioneuvosto päätti 19. kesäkuuta 2008 pakkoliittää noin 27 neliökilometrin alueen Hattulasta Hämeenlinnaan 1.1.2009 alkaen, korostaen samalla ettei asialla ole ennakkotapauksen merkitystä. Toisaalta samaan aikaan 1.1.2009 pakkoliitettiin valtioneuvoston päätöksellä ja Korkeimman hallinto-oikeuden hyväksymänä myös Sipoosta alue Helsinkiin ja Enonkoskesta alue Savonlinnaan. Hattulasta liitettävällä alueella asui 32 asukasta.

Valtiolta uusi kunta sai 12,24 miljoonan euron yhdistymistuen. Summasta noin kolme miljoonaa käytettiin palkkakuluihin ja loput noin yhdeksän miljoonaa liikuntakeskusten, koulun, päivähoidon ja palvelutalon parantamiseen. Kuntien henkilöstölle toteutui viiden vuoden irtisanomissuoja. Kunnallisveroprosenttina säilyy Hämeenlinnan 18,00 %.

Uuden Hämeenlinnan naapurikunnat ovat Pälkäne, Padasjoki, Asikkala, Hollola, Hämeenkoski, Hausjärvi, Janakkala, Loppi, Tammela, Hattula, Urjala, Kylmäkoski (2011 asti), Akaa ja Valkeakoski.

Valtuustot 26.11.2007
---------------------

Useissa kunnissa liittyminen hyväksyttiin yksimielisesti, mutta sekä Lammilla että Hauholla asiasta äänestettiin. Kalvolassa liitettiin yksimieliseen päätökseen yksi eriävä mielipide.

Lammin valtuuston äänestys oli tasaisin, vaikka siinäkin oli lopulta viiden äänen ero. Lammi oli kuitenkin lähellä jäädä pois kuntaliitoksesta, sillä 13. marraskuuta Lammin kunnanhallituksessa ennen valtuuston äänestystä äänet menivät tasan 3-3 ja hyväksymisen ratkaisi suurkuntaa kannattaneen puheenjohtajan ääni. Äänestys olisi Lammilla päättynyt toisin, mikäli yksi hallituksen jäsenistä olisi ehtinyt kokoukseen ajoissa.

|  |  |  |
| --- | --- | --- |
| **Kunta** | **Puolesta** | **Vastaan** |
| Hauho | 17 | 4 |
| Hämeenlinna | 51 | - |
| Kalvola | 21 | - |
| Lammi | 16 | 11 |
| Renko | 21 | - |
| Tuulos | 17 | - |

Poliittinen uusi Hämeenlinna
----------------------------

Hämeenlinnan uuden suurkunnan alueen kuudessa viimeisessä kunnanvaltuustossa ovat paikat jakautuneet seuraavasti:

|  |  |  |  |  |  |  |  |
| --- | --- | --- | --- | --- | --- | --- | --- |
| **Kunta** | **SDP** | **Kokoomus** | **Keskusta** | **Vihreät** | **Vasemmistoliitto** | **KD** | **Muut** |
| Hauho | 5 | 9 | 7 | - | - | - | - |
| Hämeenlinna | 19 | 17 | 3 | 6 | 3 | 2 | 1 |
| Kalvola | 8 | 4 | 6 | - | 1 | 1 | 1 |
| Lammi | 6 | 9 | 9 | 1 | - | - | 2 |
| Renko | 7 | 2 | 12 | - | - | - | - |
| Tuulos | 4 | 8 | 5 | - | - | - | - |
| **Yhteensä** | **49** | **49** | **32** | **7** | **4** | **3** | **4** |
|

### Kunnallisvaalit 2008

Tammikuun ensimmäisenä päivänä 2009 toimintansa aloittavaan Hämeenlinnan kaupunginvaltuustoon valittiin syksyn 2008 kunnallisvaaleissa 59 valtuutettua. Valtuuston puoluejakaumassa ei tapahtunut suuria muutoksia. Nyt valittu uusi valtuusto kokoontui jo vuoden 2008 loppupuolella päättämään talousarviosta vuodella 2009. 

Uuden kaupunginvaltuuston kokoonpanoksi tuli vaaleissa:

|  |  |
| --- | --- |
| **Puolue** | **Valtuutettuja** |
| Kokoomus | 20 |
| Suomen Sosialidemokraattinen Puolue | 20 |
| Keskustapuolue | 8 |
| Vihreä liitto | 4 |
| Suomen Kristillisdemokraatit | 3 |
| Vasemmistoliitto | 2 |
| Perussuomalaiset | 2 |
| **Yhteensä** | **59** |
|

### Liitoskuntien osuudet uudessa valtuustossa

Jokainen liitoskunta sai vähintään yhden oman edustajan uuteen valtuustoon. Ennalta määrättyjä kiintiöpaikkoja ei ollut, vaan paikat jaettiin täysin äänestystulosten perusteella. Pikkukunnista tuli valituksi kaikkiaan 18 ehdokasta uuteen valtuustoon, eli enemmän kuin osattiin ennakolta odottaa.

|  |  |
| --- | --- |
| **Kunta** | **Valtuutettuja** |
| Hämeenlinna | 41 |
| Lammi | 7 |
| Kalvola | 4 |
| Renko | 4 |
| Hauho | 2 |
| Tuulos | 1 |
| **Yhteensä** | **59** |
|

Uusi Hämeenlinna lukuina
------------------------

Väkiluku on laskettu 2008-12-31 31. joulukuuta 2008, pinta-alat 2008-01-01 1. tammikuuta 2008 ja veroprosentit 2008-01-01 1. tammikuuta 2008.

Uusi, noin 65 000 asukkaan Hämeenlinna on väkiluvultaan Suomen 11. suurin kaupunki.

|  |  |  |  |  |  |  |
| --- | --- | --- | --- | --- | --- | --- |
| **Kunta** | **väkiluku** | **maapinta-ala** | **väestötiheys** | **vesipinta-ala** | **pinta-ala** | **kunnallisvero** |
| Hauho | 3 934 | 354,53 km² | 11,1 as/km² | 88,84 km² | 443,37 km² | 19,50 % |
| Hämeenlinna | 49 066 | 166,5 km² | 294,69 as/km² | 18,22 km² | 184,72 km² | 18,00 % |
| Kalvola | 3 587 | 300,54 km² | 11,94 as/km² | 37,66 km² | 338,2 km² | 19,00 % |
| Lammi | 5 530 | 537,54 km² | 10,29 as/km² | 73,69 km² | 611,23 km² | 19,50 % |
| Renko | 2 365 | 278,53 km² | 8,49 as/km² | 12,32 km² | 290,85 km² | 19,00 % |
| Tuulos | 1 643 | 157,86 km² | 10,41 as/km² | 13,44 km² | 171,3 km² | 19,00 % |
| **Uusi Hämeenlinna** | **66 125** | **1 795,5** | **36,83 as/km²** | **244,17 km²** | **2 039,67 km²** | **18,00 %** |
| **Kuntaliitoksen ulkopuolelle jäivät** |
| Hattula | 9 599 | 382,25 km² | 25,11 as/km² | 72,65 km² | 454,9 km² | 17.75 % |
| Janakkala | 16 589 | 547,46 km² | 30,3 as/km² | 38,63 km² | 586,09 km² | 19,00 % |

Hämeenlinnan seutukunta, eli Hämeenlinna sekä Janakkala ja Hattula muodostaa merkittävän kokoisen kasvukeskuksen. Hämeenlinnan elinkeinoalue vastaa kooltaan esimerkiksi liki uutta Kouvolaa, joka muodostettiin myös liittämällä uuteen kuntaan useimpia pienempia kuntia.

Katso myös
----------

* Hämeenlinna
* Kunta- ja palvelurakenneuudistus
* Kuntaliitokset Suomessa ilman yhteistä rajaa

Lähteet
-------

1. ↑  Kaupunki-info Hämeenlinnan kaupunki. Viitattu 29.06.2015.
2. ↑  Valtioneuvoston viikko 25/2008  19.06.2008. Valtioneuvosto. Viitattu 01.07.2015.
3. ↑  Valtioneuvoston tiedote
4. ↑  Uusi Hämeenlinna – enemmän kuin osiensa summa?  06.05.2011. Tampereen yliopisto. Viitattu 01.07.2015.
5. ↑  Kaksi suurkuntaa Hämeeseen ja Itä-Uudellemaalle  26.11.2007. Helsingin Sanomat.
6. ↑  Itsenäiseen kuntaan pitää saada päteviä johtajia  14.11.2007. Hämeen Sanomat. Viitattu 27.11.2007.
7. ↑  Muut ruhmään kuuluvat: Hämeenlinna, Senioripuolue 1 edustaja; Lammi, Sitoutumattomat 2 edustajaa; Kalvola sitoutumattomat 1 edustaja.
8. ↑  Yle.fi | Vaalit 2008 tulospalvelu - Häme - Hämeenlinna *vaalit.yle.fi*. Viitattu 23.9.2023.
9. ↑  Hämeen Sanomat 27.10.2008.
10. ↑  Läänien, maistraattien, kihlakuntien ja kuntien asukaslukutiedot suuruusjärjestyksessä  31.12.2008. Väestörekisterikeskus. Viitattu 14.1.2009.
11. 1 2 3  Suomen pinta-ala kunnittain 1.1.2008  1.1.2008. Maanmittauslaitos. Viitattu 23.2.2011.
12. ↑  Kunnallisveroprosentit 2008 (pdf) Verohallinto. Viitattu 10.6.2010.

Aiheesta muualla
----------------

* Sopimus kuntien yhdistyessä
* Suunnitelma kuntien palvelurakenteiden yhdistämisestä, Liite sopimukseen
* Uusi Hämeenlinna viettää heti alkajaisiksi omia 370-vuotisjuhliaan
* Uusi Hämeenlinna syntyy vuodenvaihteessa
* Uusi Hämeenlinna on kymmenen teatterin kaupunki
* Uusi Hämeenlinna - enemmän kuin osiensa summa?
* Uusi kunta Hämeenlinna (arkistoitu linkki)
* Valtioneuvoston päätös